钦定古今图书集成/明伦汇编/闺媛典/第042卷 > 湛瑛妻陈氏
## 钦定古今图书集成/明伦汇编/闺媛典/第042卷 > 湛瑛妻陈氏

按《增城县志》：“陈氏，沙贝湛瑛之妻。瑛素刚义，少款曲，
陈事之甚谨，委曲承顺而不失其正，亦不至忤。瑛早
世，陈苦节孀居，菲衣粝食，课子若水领乡荐，以侍养
无人，不赴礼闱，陈乃遣之从白沙先生游。既十三年，
忽命若水赴礼部试，遂举进士第，历官京师，迎陈就
养，陈甚适焉，四方士踵门从游者甚众。陈尝率家人”
治具，燕乐之。年七十九，卒于京。遗命捐所得俸币，籴
谷七百石，建义仓于坟所，以赒贫者。又命出家粟市
田为小宗田，以助小宗婚嫁丧葬之不给者，俾世守
焉。若水奉柩归葬于荷塘山，新建伯王守仁书其墓
石曰：“湛贤母之墓。”若水庐墓三年，墓次冬月，忽产西
瓜数实，人以为瑞应。